ઓલરેડી હવે 2018માં બોલિવુડ ફિલ્મોની રાહ કાકમની જેમ જોવાશે (કાકમ એટલે મીઠી શેરડીનો રસ- મેં કહ્યું છે: મને અઘરૂ લખવા માટે મજબૂર ન કરો. હાહાહા…) તો આવતા વર્ષની શરૂઆત પણ શ્રીમાન અક્ષય કુમાર બિગેસ્ટ, સુપરહિટ કે બ્લોકબસ્ટર ફિલ્મથી કરશે. અરૂણાચલ મુરૂગથમની બાયોપિક છે. મહિલાઓને સ્પર્શતો વિષય છે. પ્રધાનમંત્રીજી પણ આ વિષયને લઈ સકારાત્મક વિચારતા હશે. પણ આ પહેલા જાન્યુઆરીનું બેકગ્રાઉન્ડ આપણા માટે હાનિકારક રહેવાનું. આપણા પર વિક્રમ ભટ્ટ નામના ઈવિલ ત્રાસ વર્તાવવાના છે. જેમની ફિલ્મ 1921, 5 જાન્યુઆરીએ રિલીઝ થશે. કેટલાક લોકો આ ફિલ્મને 5 જાન્યુઆરી 1921 પણ સમજી શકે !! એક વર્ષમાં એટલે કે 1920માં વિક્રમજી કંઈ ન કરી શક્યા એટલે વિક્મસંવત બદલતા હવે તેઓ 1921માં આવી ગયા છે. જેના પછી 12 જાન્યુઆરીએ રિલીઝ થશે કાલાકાન્ડી. ફિલ્મમાં નોનવેજ શબ્દો ઉર્ફે ગાળ ભાઈઓનો દબદબો છે. કોઈ દિવસ સ્મોકિંગ ન કરતો, મદ્યપાનથી દૂર રહેતો અને ડ્રગ્સનો એડિક્ટ નથી તેવો આપણો નાયક કેન્સરના રોગમાં ફસાય છે. જીવન તો જીવી લેવું જોઈએ આ આશાએ આ ડાર્ક કોમેડી ફિલ્મમાં સૈફ અલી ખાન શું ધમાલ મચાવશે તેની કહાની એટલે કાલાકાન્ડી. તો આજ દિવસે અનુરાગ કશ્યપ કૃત મુક્કેબાજ રિલીઝ થશે. ભારતમાં સ્પોર્ટસનું મહત્વ નથી આવુ અનુરાગ કશ્યપે ટ્રેલર લોંન્ચમાં ચિલ્લાય ચિલ્લાયને કહ્યું, પણ સાલા ખડુસ જેવી લાગતી થોડીસી સ્ટોરી લાઈન અને અનુરાગને પહેલીવાર જ્યારે કામદેવે તીર માર્યું હોય તેમ લવસ્ટોરી બનાવવાની તેની અપેક્ષાઓ ઓડિયન્સ ફળીભૂત કરે છે કે, મુક્કો મારે છે, તે 12 જાન્યુઆરીએ ખબર પડી જશે.